作者:曹唐
標題:題武陵洞五首
內容:此生終使此身閑，不是春時且要還。寄語桃花與流水，莫辭相送到人間。溪口回舟日已昏，卻聽雞犬隔前村。殷勤重與秦人別，莫使桃花閉洞門。卻恐重來路不通，殷勤回首謝春風。白雞黃犬不將去，且寄桃花深洞中。桃花夾岸杳何之，花滿春山水去遲。三宿武陵溪上月，始知人世有秦時。渡水傍山尋絕壁，白雲飛處洞天開。仙人來往無行跡，石徑春風長綠苔。